Ego Daymbertus dominus Siliniaci, notum fieri volo presentibus et futuris, quod cum Johannes abbas, totusque conventus Pontiniacensis, michi et uxori mee Margarite participationem beneficiorum et orationum domus sue sua gratia concessissent; insuper et nobis sepulture locum in domo sua et plenarium obsequium post obitum nostrum sicut uni ex ipsis communiter indulsissent: ego Daymbertus eidem abbati et conventui totum clausum vinee mee de Monte Sancti-Sulpicii, concedente et laudante jam dicta M. uxore mea et Stephano filio meo, pro salute animarum nostrarum et antecessorum nostrorum in elemosinam erogavi. In cujus rei testimonium presentem cartam feci fieri et sigilli mei munimine roborari. Actum in presentia domni Petri Atrebatensis episcopi et Johannis ejusdem loci abbatis tociusque conventus, extra portam Pontiniacensem, die beate Marie-Magdalene, anno ab Incarnatione domini M°CC°II°.